Rhett Butler

Rhett Butler on kuvitteellinen sankarihahmo Margaret Mitchellin romaanissa "Tuulen viemää". Romaanista vuonna 1939 tehdyssä filmatisoinnissa Butleria esitti Clark Gable. Vuonna 1994 tuotetussa television minisarjassa Butlerin roolissa oli Timothy Dalton. Rhett Butler esiintyy myös Alexandra Ripleyn "Tuulen viemälle" kirjoittamassa jatko-osassa "Scarlett", sekä Donald McCaignin kirjoittamassa kirjassa "Rhett", joka kertoo "Tuulen viemän" tarinan Butlerin näkökulmasta.
Hahmo.
Rhett on charlestonilaisen arvostetun Butlerin suvun vesa. Hän vihasi syvästi edesmennyttä isäänsä. Hänen isänsä karkottikin hänet kotoaan ilman rahaa poikansa tekojen vuoksi. Rhett Butler hankki itselleen suunnattomat rahasummat likaisella pelillä, mutta kukaan ei aivan tarkkaan tiedä millä tavalla. Butler pitää kuitenkin kovasti äidistään ja sisarestaan Rosemarystä, mutta hänen isänsä ei elinaikanaan antanut näiden tavata Rhettiä, joten tapaamiset täytyi järjestää salassa. 
Butler on komea, harteikas ja pitkä mies. Hänellä on mustat viikset ja lyhyeksi leikatut mustat hiukset. Hänen ihonsa on ruskettunut ja hampaansa valkoiset. Butler osaa olla hyvin viehättävä ja kohtelias jos tahtoo, mutta useimmiten häntä ei huvita. Hän on itsekäs, häikäilemätön ja suorasanainen ja näkee helposti ihmisten läpi. Hän on elänyt omin avuin jo nuoresta lähtien, minkä vuoksi hänestä on kehittynyt hyvin rohkea ja itsevarma mies. 
Rooli.
Ensimmäisen kerran Butler tavataan Wilkesien juhlissa. Paikkakunnan kaunotar Scarlett O'Hara on saanut juuri kuulla rakastamansa miehen Ashley Wilkesin ja tämän serkun Melanie Hamiltonin kihlauksesta ja huvittunut Butler katsoo sivusta, kuinka O'Hara yrittää kaikin tavoin tehdä Ashleyn mustasukkaiseksi. Huomatessaan Butlerin hymyilevän hänelle ilkikurisesti O'Hara kysyy ystävältään, kuka tämä on. Ystävä kertoo hänen olevan sukunsa musta lammas Rhett Butler, jolla on hyvin hämärä menneisyys. Myöhemmin juhlissa Butler sattuu vahingossa todistamaan kohtauksen, jossa O'Hara anoo Ashleyä perumaan kihlauksen ja joka päättyy siihen, että O'Hara lyö Ashleyä. Ashleyn lähdettyä O'Hara huomaa kauhukseen sohvalla makaavan Butlerin ja vannottaa tätä olemaan kertomatta tapauksesta kenellekään.
Kun Scarlett O'Hara ja Rhett Butler seuraavan kerran tapaavat, on O'Hara jäänyt jo leskeksi ja elää lohdutonta elämää Atlantassa Melanien kanssa. Butler järkyttää koko Atlantaa pyytämällä hyväntekeväisyysjuhlissa O'Haraa tanssimaan kanssaan, vaikka se on ehdottoman paheksuttua käytöstä leskelle. Tästä alkaa heidän merkillinen suhteensa. Butler tuhoaa O'Haran mainetta viettämällä tämän kanssa aikaa ja houkuttelemalla tämän sopimattomuuksiin. 
Kun pohjoisvaltiolaiset jo valloittavat Atlantaa, Butler auttaa O'Haraa, Melaniea ja tämän vastasyntynyttä vauvaa pakenemaan kaupungista. Butler ilmoittaa lähtevänsä sotaan ja lisää O'Haran järkytystä ja suuttumusta suutelemalla tätä. Scarlett O'Hara ei voi ymmärtää, miksi Butler päättää juuri nyt lähteä sotaan, kun häviö on jo niin ilmiselvä.
Monen kuukauden jälkeen O'Hara palaa Atlantaan kuullakseen tädiltään, että Butler on vankilassa hirttotuomio niskassaan. O'Hara lähtee tapaamaan Butleria ja yrittää vietellä tätä antamaan hänelle rahaa Taraa varten, mutta Butler näkee hänen lävitseen. O'Hara lähtee raivoissaan paikalta. Paluumatkallaan hän törmää sisarensa kihlattuun Frank Kennedyyn ja päättää varastaa tämän sisareltaan saadakseen Frankilta rahat Taraan. Näin myös tapahtuu.
Kaksi viikkoa myöhemmin Scarlett O'Hara järkyttyy nähdessään vapaaksi päässeen Butlerin Frankin kaupassa. Butler on huvittunut siitä, että O'Hara taas päätynyt hetken mielijohteesta rakkaudettomaan avioliittoon ja kaiken lisäksi varastanut miehen sisareltaan. Hän toteaa, että jos O'Hara vain olisi jaksanut odottaa kaksi viikkoa Butlerin vapautumista, tämä olisi kyllä lainannut hänelle rahat.
Ku Klux Klanin tehtävissä Frank saa surmansa, ja muita miehiä auttanut Butler nousee sankariksi. Useat rouvat toteavat kuitenkin, että mieluummin olisivat antaneet miestensä kuolla kuin olisivat kiitollisuuden velassa Rhett Butlerille.
O'Haran kituessa omantunnontuskissa siitä, että olisi aiheuttanut Frankin kuoleman, Butler saapuu paikalle ja kosii O'Haraa luvaten tälle kaiken, mitä tämä vain tahtoo. O'Hara suostuu rahan vuoksi, mutta salassa Butler toivoo, että O'Hara oppisi rakastamaan häntä kuten hän on rakastanut tätä ensitapaamisesta lähtien. O'Haran loppumaton rakkaus Ashleyä kohtaan vaivaa heidän liittoaan kuitenkin ikuisesti.
Kun O'Haran ja Butlerin tytär Bonnie kuolee hevosonnettomuudessa, näiden kahden välille syntyy syvä kuilu. Kun O'Hara vihdoin ymmärtää, ettei ikinä ole todella rakastanut Ashleyä vaan ainoastaan Butleria, on jo liian myöhäistä. Butler jättää O'Haran sanoen rakkautensa kuluneen loppuun. Butlerin O'Haralle lausumat kuuluisat viimeiset sanat ”Frankly, my dear, I don't give a damn” (”Suoraan sanottuna, kultaseni, en välitä hittojakaan”) on äänestetty maailman parhaaksi elokuvasitaatiksi.